Moordbeskuldige maak amok by PE-hofArgieffoto ŉ Zimbabwiër wat daarvan beskuldig word dat hy sy eksmeisie se kêrel in ŉ woedebui vermoor het, het Maandag geweier om ŉ voertuig van die korrektiewe dienste te verlaat wat hom na die Port Elizabethse hooggeregshof vervoer het. Hofbeamptes het gesê die 30-jarige man het sy moue in aggressie opgerol en het geweier om die voertuig te verlaat om voor regter Irma Schoeman te verskyn. Schoeman het ŉ hofordonnans gestuur om drie keer sy naam in die hof se gang te roep. Sy het daarna die hofordonnans versoek om na die voertuig te gaan en die man te versoek om in die hof te verskyn. Hy het aan die hofordonnans gesê hy wil eers ŉ sigaret rook, en die hof het vir die tweede keer verdaag om hom toe te laat om sy sigaret te rook. Toe hy uiteindelik in die aanhoudingselle gekom het, het hy hom weer verset en beamptes moes by hom pleit om in die hof te verskyn. Dit was vinnig duidelik dat hy ongelukkig is oor die mense wat in die openbare galery sit en hy het met personeellede van die hof gestry. Toe Schoeman die hof betree het, het hy geweier om voor haar op te staan en deur sy tolk, Shelton Chiyangwa, versoek dat die regter die publiek in die galery sal verdaag. Schoeman het egter verduidelik dit is ŉ oop hof en dat die publiek ŉ reg het om die saak by te woon. “Hofsake en uitstel word in ŉ oop hof angehoor,” het sy verduidelik. Die moordbeskuldigde het, terwyl hy op die trappe net onder die getuiebank gestaan het, aangevoer hy is nie bereid om in die hof te verskyn nie, as gevolg van die verslaggewers wat teenwoordig is. Hy voer aan die media het in die verlede leuens oor hom gepubliseer. Schoeman het ŉ lasbrief vir sy inhegtenisneming uitgereik, maar die beskuldigde het aangevoer hy sal weer wegbly as die toestande dieselfde bly. Die staat voer aan die man het verlede jaar in November na sy eksmeisie se huis toe gegaan, gewapen met ŉ ysterstaaf en ŉ mes. Volgens die staat het hy die deur oopgeskop en sy eksmeisie aangerand terwyl sy geslaap het. Hy het haar teen ŉ muur gedruk en haar geslaan. Hy het daarna glo haar kêrel met ŉ ysterstaaf aangerand. Volgens hofdokumente wou ŉ ander vrou in die huis ingryp, maar hy het glo ŉ mes te voorskyn gebring en haar gesteek. Volgens die staat het die man steeds die nuwe kêrel aangerand totdat die huismaat teruggekeer en kookwater oor hom uitgegooi het. Hy het daarna glo die eksmeisie teen haar sin na ŉ plakkershuis in Motherwell geneem en haar twee keer verkrag. Hy staan tereg op aanklag van moord, huisbraak, aanranding met die doel om ernstige liggaamlike skade aan te rig, ontvoering en verkragting. Die saak teen hom is tot 10 Oktober uitgestel. Die man en die slagoffers se name word weerhou totdat die beskuldigde gepleit het.